জাতিসংঘ তাদের এক প্রতিবেদনে দক্ষিণ সুদানের সরকারের বিরুদ্ধে অভিযোগ তুলে বলেছে, দেশটির সেনাবাহিনী ও তাদের সমর্থনপুষ্ট বাহিনীর হামলায় অন্তত ২৩০ জন নিহত ও ১২০ জন ধর্ষণের শিকার হয়েছে। অপহরণ করা হয়েছে ১৩০ নারী ও মেয়েশিশুকে। হামলায় নিহতদের মধ্যে রয়েছেন বৃদ্ধ, শিশু ও প্রতিবন্ধী। এ বছর এপ্রিল থেকে ঘটতে থাকা ওই হামলাগুলোকে পূর্ব পরিকল্পিত আখ্যা দিয়ে জাতিসংঘের প্রতিবেদনে বলা হয়েছে, হামলার নির্মমতার যে মাত্রা তাতে জড়িতদের বিরুদ্ধে যুদ্ধাপরাধের অভিযোগ আনা যেতে পারে। সংবাদমাধ্যম আল জাজিরা জানিয়েছে, মঙ্গলবার (১০ জুলাই) জাতিসংঘের মানবাধিকার বিষয়ক সংস্থা (ওএইচসিএইচআর) এবং সুদানের জন্য পরিচালিত জাতিসংঘের বিশেষ কার্যক্রম (ইউএনএমআইএসএস) যৌথভাবে ওই প্রতিবেদনটি প্রকাশ করেছে। প্রতিবেদনে দক্ষিণ সুদানীয় তিন জন ব্যক্তির নাম উল্লেখ করা হয়েছে, যাদেরকে নিপীড়নের জন্য দায়ী করেছে জাতিসংঘ।